DA eis verskoning van Mbalula oor Mickey Muis-uitlatingIn die jongste voorval is 18 treinwaens uitgebrand. (Foto: Twitter) Die DA eis ŉ verskoning van die minister van vervoer, Fikile Mbalula, ná sy kritiek op die Wes-Kaapse regterpresident, John Hlophe. Hlophe het vroeër ŉ uitspraak gelewer teen die Passasierspooragentskap (Prasa). Luidens berigte het die minister Donderdag tydens ŉ besoek aan die Kaapstad-stasie, waar 18 treinwaens oornag uitgebrand is, gesê: “Weet hy [Hlophe] hoe om treine te bedryf? Hy moet homself daardie vraag afvra voordat hy ŉ Mickey Muis van homself maak en ons howe verander in iets wat nie gerespekteer kan word nie.” Mbalula het die stasie besoek om die skade te inspekteer en het oënskynlik ŉ beswaar gehad teen die hooggeregshof se bevinding dat Prasa kontrakte wat hy met veiligheidsmaatskappye opgeskort het, moet herinstel tot daar nuwe veiligheidsmaatreëls in werking gestel kan word. “Ek sal nooit my rug draai op ŉ hofbeslissing nie. As die howe sê ons moet die besluit in werking stel om veiligheidsmaatskappye terug te bring, moet die raad daardie stap doen. Óf ons stel dit in werking, óf ons appelleer daarteen,” het Mbalula gesê. DA-LP Chris Hunsinger het Mbalula se opmerkings “kinderagtig” en “gemeen” genoem. Volgens hom is Mbalula se latere pogings om sy aanvanklike opmerkings te versag, ook onvoldoende. “Die openbare uitbarsting is onvanpas vir ŉ lid van die uitvoerende gesag en kom neer op ŉ persoonlike en lelike aanval op regter Hlophe, asook ŉ aanval op die regbank in die geheel. Sy verwysings na Mickey Muis is kinderagtig en ŉ aanduiding van swak karakter,” het Hunsinger gesê. “Dit is duidelik dat minister Mbalula besef het dat sy kru taal uiters onprofessioneel was. Deur te sê dat daar nog besluit moet word of daar teen ŉ hofbeslissing, wat hy ieder geval nie respekteer nie, geappelleer moet word, verskoon nie die feit dat hy ŉ lid van die regbank wat die uitspraak gelewer het, ooglopend nie respekteer nie en beledig.” Hunsinger het gesê Mbalula moet Hlophe en die regbank – wie se uitsluitlike doelwit dit was om passasiers, bates en personeel te beskerm – in die openbaar om verskoning vra. Hy het gesê as Mbalula teen Sondag nie sy stellings terugtrek nie, die DA pres. Cyril Ramaphosa gaan vra om in te gryp.